**ПОЛАЗНЕ ОСНОВЕ ЗА ИЗРАДУ ТЕКСТА ПРЕДЛОГА АКЦИОНОГ ПЛАНА ЗА 2024. И 2025. ГОДИНУ ЗА СПРОВОЂЕЊЕ СТРАТЕГИЈЕ ЗА РОДНУ РАВНОПРАВНОСТ ЗА ПЕРИОД ОД 2021. ДО 2030. ГОДИНЕ**

* 1. **ЕX-POST АНАЛИЗА**

Влада Републике Србије је на седници одржаној 14. октобра 2021. године усвојила Стратегију за родну равноправност за период од 2021. до 2030. године („Службени гласник РС”, број 103/2021), док је Акциони план за 2022. и 2023. годину за спровођење Стратегије за родну равноправност за период од 2021. до 2030. године Влада усвојила 25. августа 2022. године („Службени гласник РС”, број 99/2022).

Предлагач Стратегије за родну равноправност за период од 2021. до 2030. године (у даљем тексту: Стратегија) и Акционог плана за 2022. и 2023. годину за спровођење Стратегије за родну равноправност за период од 2021. до 2030. године (у даљем тексту: Акциони план за 2022. и 2023. годину), било је Министарство за људска и мањинска права и друштвени дијалог, као ресорно министарство за послове у области родне равноправности (у даљем тексту: ресорно Министарство).

Имајући у виду да у 2023. години истиче важење поменутог Акционог плана за 2022. и 2023. годину, ресорно Министарство је Решењем од 5. октобра 2023. године образовало Радну групу за израду текста Предлога акционог плана за 2024. и 2025. годину за спровођење Стратегије за родну равноправност за период од 2021. до 2030. године (у даљем тексту: Радна група) и започело активности у сарадњи са Агенцијом Уједињених нација за родну равноправност и оснаживање жена - UN Women (у даљем тексту: UN Women), ради израде новог акционог плана за наредни двогодишњи период.

Имајући у виду да је у питању документ јавне политике, неопходно је да се у најранијој фази планирања уради ex-post и ex-ante анализа, на начин на које су ове две анлизе дефинисане у члану 5. Уредбе о методологији управљања јавним политикама, анализи ефеката јавних политика и прописа и садржају докумената јавних политика („Службени гласник РС”, број 8/2019), па је ресорно Министарство благовремено приступило том задатку.

Такође, у складу са чланом 43. став 1. Закона о планском систему („Службени гласник РС”, број 30/2018), ресорно Министарство је у обавези да изради *ex-post* анализу и сачини извештај о резултатима спровођења акционог плана, у року од 120 дана по истеку сваке календарске године. Међутим, имајући у виду да су у складу са чланом 17. став 1. Закона о родној равноправности органи јавне власти и послодавци који су одговорани за реализацију активности утврђених Акционим планом дужни су да до 31. јануара текуће године за претходну годину доставе ресорном Министарству извештај о реализованим активностима, ресорно Министарство је прелиминарно, још у новембру 2023. године започело процес прикупљања података о реализацији конкретних мера и активности из Акционог плана у 2023. години, како би се са спровела ex-post анализа садржана у Полазаним основама за израду Акционог плана за 2024. и 2025. годину.

Стога, еx-post анализа ефеката мера и реализације активности из Акционог плана за 2022. и 2023. годину је извршена, најпре, кроз редован процес праћења спровођења докумената јавних политика у 2022. години, анализом реализованих активности и вредновања постигнутих учинака и утрошених буџетских и донааторских средстава. Наведена анализа је садржана у извештају ресорног Министарства, унета у Јединствени информациони систем (у даљем тексту: ЈИС), као и у генерисаном Годишњем извештају о спровођењу мера и реализацији активности у 2022. години из Акционог плана за 2022. и 2023. годину за спровођење Стратегије за родну равноправност за период од 2021. до 2030. године, који је достављен Републичком секретаријату за јавне политике и Влади Републике Србије, те јавно објављен на интернет страници ресорног Министарства.[[1]](#footnote-2)

Други део еx-post анализе односи се на период током 2023. године, када је за потребе одржавања радионице за чланове и чланице Радне групе на ову тему, одржане 14. и 15. новембра 2023. године у Аранђеловцу, уз подршку UN Women, ресорно Министарство затражило превремено извештавање надлежних органа о степену реализације активности из Акционог плана за 2023. годину на основу достављеног упитника израђеног од стране експерткиња из FemPlaz тима, ангажованих од стране UN Women, као и достављањем података надлежних органа о активностима чија је реализација у току и биће завршена до краја 2023. године, те података о разлозима због којих поједине активности нису могле бити реализоване у 2022. и 2023. години и да ли их треба планирати за реализацију у наредном двогодишњем периоду. На основу прикупљених података у упитнику и њихове анализе, те разговора у фокус групама које су обухватиле све мере садржене у документима јавних политика који се односе на родну равноправност (Стратегија и Акциони план за 2022. и 2023. годину) извршена је прелиминарна еx-post анализа и за 2023. годину.

Стога, у Полазним основама за израду новог плана, еx-post анализа представља сагледавање ефеката двогодишње примене мера и активности садржаних у предтходном Акционом плану за 2022. и 2023. годину, на основу примене различитих врста анализа дефинисаних наведеном Уредбом, а ради вредновања постигнутих учинака, у циљу њиховог преиспитивања и унапређења. Ова анализа омогућава сагледавање стварних позитивних и негативних, директних и индиректних ефеката које мере садржане у документу јавне политике производе током примене, како би се утврдило да ли је неопходно предузети додатне или корективне мере у циљу смањења негативних ефеката на најмању могућу меру, отклањања узрока проблема насталих у току спровођења јавне политике, те постизања општег и посебних циљева.

У овом извештају, осим информација о спроведеним активностима, наведене су и одређене тешкоће које су уочене у реализацији појединих активности, а које се посебно односе на неблаговемено достављање информација и извештаја од стране државних органа који су носиоци активности из Акционог плана за 2022. и 2023. годину, или на недостатак ресурса за њихову реализацију.

У складу са важећом Уредбом о методологији управљања јавним политикама, анализи ефеката јавних политика и прописа и садржају докумената јавних политика, ова анализа ће осим уводног дела, садржати кратку анализу постојећег стања, информације о резултатима спроведене анализе, као и уочене изазове у реализацији планираних активности, али и тзв. примере добре праксе.

* + 1. **Анализа постојећег стања**

Стратегија за родну равноправност за период од 2021. до 2030. године заснована је на евалуацији претходне Националне стратегије за родну равноправност и садржи анализу ефеката остварених спровођењем претходних планских докумената јавних политика у Републици Србији, али и преглед примене кључних међународних докумената и упоредну међународну праксу у области родне равноправности. Тако су опису и анализи стања посебно истакнути: (1) развојни чиниоци – економија и знање, (2) родни аспекти људских права, владавине права, безбедности и насиља према женама и политичког живота, (3) родни аспект здравствене заштите и социјалне сигурности, и (4) институционални оквир и алати за креирање родно одговорних јавних политика и буџета.

Међутим, у анализи постојећег стања, након двогодишње примене мера и активности из Акционог плана за 2022. и 2023. годину, треба истаћи да је напредак у Републици Србији уочен у погледу уcпocтављања одговарајућег законодавног и стратешког оквира за унапређење родне равноправности, доношењем Закона о родној равноправности и Стратегије за родну равноправност у 2021. години. На основу *Извештај о остваривању родне равноправности у 2022. години[[2]](#footnote-3),* који је сачинило ресорно Министарство и усвојила Закључком Влада*,* Републику Србију одликује релативно висок удео жена на највишим позицијама власти у националном парламенту и влади, и у оба аспекта на листи Светског економског форума (WEF) у 2022. години заузима другу позицију у односу на земље ЕУ-27 и на земље у региону, у зависности од индикатора. Република Србија је рангирана као друга у погледу удела жена у одборима компанија, а као прва по уделу жена међу руководиоцима.

Када је у питању оцена напретка Републике Србије у области родне равноправности, треба имати у виду и то да се у *Извештају Европске комисије (ЕК) за Републику Србију за 2022. годину*, указује на следеће: „Законодавни и институционални оквир за поштовање основних права је у великој мери успостављен. Србија је усвојила нове стратегије за борбу против дискриминације и инклузије Рома, као и акционе планове за родну равноправност и инклузију Рома…” и закључује да „Србија треба да ојача институције за људска права обезбеђивањем неопходних финансијских и људских ресурса и успостављањем процедура које ће обезбедити поштовање мера Европског суда за људска права, укључујући привремене мере.”

У оцену напретка Републике Србије у области родне равноправности треба убројати и чињеницу да је ресорно Министарство у 2022. године израдило и донело два подзаконска акта за спровођење Закона о родној равноправности и то: *Правилник о вођењу евиденције и извештавању о остваривању родне равноправности* и *Правилник за израду и спровођење плана управљања ризицима од повреде принципа родне равноправности.* Правилници су објављени у „Службеном гласнику РС”, број 67/2022, као и на интернет страници ресорног Министарства.[[3]](#footnote-4)

Доношењем Закона и подзаконских аката о родној равноправности, створени су неопходни услови за успостављање нових механизама и тела за родну равноправност на свим нивоима власти који треба да допринесу побољшању међуресорне сарадње и сарадње са цивилним друштвом. Имајући у виду да се на основу члана 60. став 1. тачка 5)Закона о родној равноправности, на републичком нивоу у Влади образују два тела за родну равноправност, Влада је Одлуком 05 број 02-3280/2022 од 31. октобра 2022. године образовала Координационо тело за родну равноправност, а Одлуком 05 број 02-8671/2023-1 од 20. априла 2023. године Влада је образовала Савет за родну равноправност, у чијем саставу учествују и представници 10 организација цивилног друштва.

Одредбама члана 62. Закона о родној равноправности регулисано је образовање тела за родну равноправност на нивоу Аутономних покрајина и у вези са наведеним, Секретаријат Покрајинске владе Војводина је известио ресорно Министарство да је Одлуком Покрајинске Владе 127 Број 02-26/2022 од 7. септембра 2022. године образовано Координационо тело за родну равноправност („Службени лист АПВ”, број 38/22), као и да је и Решењем Покрајинске Владе 127 Број 02-25/2022 од 7. септембра 2022. године образован и Савет за родну родну равноправност („Службени лист АПВ”, број 38/22).

Одредбама члана 63. Закона о родној равноправности прописано је да се у јединици локалне самоуправе образују тела за родну равноправност, и то: „1) комисија за родну равноправност у скупштини јединице локалне самоуправе, као стално радно тело скупштине, које чине одборници, а све акте који се упућују скупштини разматра из родне перспективе; 2) савет за родну равноправност се образује у органима управе јединице локалне самоуправе, а чине га именована или постављена лица, представници установа, органа и организација у областима значајним за родну равноправност и спречавање и сузбијање родно заснованог насиља, прати стање у области родне равноправности, иницира и предлаже мере за унапређење родне равноправности. У вези са наведеним, у 2022. години, према достављеним подацима ресорном Министарству на прописаним обрасцима садржаним у подзаконским актима, долази се до сазнања да је на локалном нивоу образовано је 17 савета за родну равноправност у органима управе на локалном нивоу, као и 21 комисија за родну равноправност и то у скупштинама на локалном нивоу.

Међутим, у поменутом *Извештају о остваривању родне равноправности у 2022. години,* садржани су и подаци о томе да је Република Србија на листи WEF, по критеријуму *укључености жена у економски* пала са 54. на 77. место у свету, и да је наведено назадовање резултат кризе изазване пандемијом COVID-19, услед чега је 7% запослених жена у Републици Србији изгубило посао или је натерано на одсуство са посла ради бриге о члановима домаћинства. Тим поводом, ресорно Министарство је закључило да у наредном периоду треба повећати запошљивост жена и смањити родни јаз у запошљавању са 14,6% у 2022. години на 8% у 2030. години, а платни јаз са 14,4% у 2022. години на 7% у 2030. години, што је велики изазов који поменута Стратегија и пратећи акциони планови у области родне равноправности, запошљавања и остали прописи у области буџетирања и вођења фискалне политике треба да ефикасно реше.

* + 1. **Резултати анализе ефеката мера и активности у Акционом плану за 2022. и 2023. годину**

На основу расположивих података и информација током спровођења ex-post анализе реализације Акционог плана за 2022. и 2023. годину за спровођење Стратегије (2021-2030) у циклусу јавне политике,[[4]](#footnote-5) а ради стварања Полазних основа за израду новог Акционог плана за 2024. и 2025. годину, треба се подсетити да визија која се остварује овом Стратегијом је - родно равноправна Република Србија у којој су жене и мушкарци, девојчице и дечаци, као и особе другачијих родних идентитета, равноправни, имају једнака права и једнаке могућности за лични развој, пружају равноправан допринос одрживом развоју друштва, уживају једнаке користи од развоја друштва, равноправно учествују у одлучивању о развоју друштва и преузимају једнаку одговорност за будућност.

Стратегија укупно садржи 5 циљева, од којих је један општи, а четири циља су посебни са дефинисаним мерама, на основу којих су Акционим планом прецизиране конкретне активности.

Када су у питању циљеви, мере и активности предвиђени поменутом Стратегијом и Акционим планом за 2022. и 2023. годину, као и ефекти њихове реализације, они су:

**Општи стратешки циљ:** Превазилажење родног јаза и остваривање родне равноправности као предуслова за развој друштва и побољшање свакодневног живота жена и мушкараца, девојчица и дечака.

**Посебни циљеви су:**

**Посебан циљ 1:** Смањен родни јаз у економији, науци и образовању као предуслов и подстицај социо-економског развоја друштва.

**Мера 1.1**. Подршка иновативним програмима и услугама за активацију жена на тржишту рада, и њихову повећану запошљивост и самозапошљавање, те креирање радних места за жене са додатно отежаним приступом одрживом запошљавању и самозапошљавању. За реализацију ове мере планиране су укупно две активности и то:

* + 1. Анализа ефеката сезонског рада на ангажоване жене и мушкарце и препоруке за унапређење положаја;
    2. Анализа прекарног рада на квалитет свакодневног живота жена и мушкараца и препоруке за унапређење положаја.

**Резултат:** С обзиром на наведену меру, ове активности нису од приоритетног значаја за њену реализацију. Осим тога, обе активности су погрешно мапирале носиоца: ресорно Министарство, док је по Закону о министарствима надлежност у области рада и запошљавања у оквиру Министарства за рад, запошљавање, борачка и социјална питања (у даљем тексту: МРЗБСП), које се изјаснило да не поседује потребне ресурсе за реализацију ове две анализе које се односе на сезонски и прекарни рад. Наведене две активности нису реализоване у 2022. и 2023. години. Имајући наведено у виду, као и чињеницу да је у 2019. ГИЗ подржао НАЛЕД у изради анализе сезонског рада у Републици Србији, ресорно Министарство се обратило ГиЗ-у ради добијања информације да ли је ова организација спремна да донаторским средствима подржи израду наведене две анализе у наредном периоду, нпр. током 2024. или 2025. године, и 15.12.2023. године добило негативан одговор од ГИЗ-а јер сезонски и прекрни рад нису у фокусу пројекта „Подршка социјалном укључивању“.

**Предлог:** Брисати ове две анализе из наредног Акционог плана за 2024. и 2025. годину а с обзиром на то са су активности које се односе на иновативни рад и самозапошљавање жена кроз развој предузетништва садржане у оквиру Мере 1.5.

**Мера 1.2.** Препознавање, вредновање и редистрибуција неплаћеног кућног рада и повећање расположивог времена за плаћени рад, лични развој и слободно време. За реализацију ове мере планиране су укупно три активности, и то:

1.2.1. Мапирање постојећих услуга које доприносе смањењу неплаћеног кућног рада на свим нивоима;

1.2.2. Израда анализе правног, фискалног и пореског система и предлог оквира за вредновање неплаћеног рада кроз различите фискалне и пореске мере;

1.2.3. Едукативни програми и кампање о равномерној расподели неплаћеног кућног рада и бриге о деци и старијима у породици.

**Резултат:** Прва активност је делимично спроведена у 2023. години од стране ресорног Министарства, образовањем Радне групе за израду Правилника о методологији за обрачун неплаћеног кућног рада, 17. октобра 2023. године и одржавањем првог састанка поменуте Радне групе 17. новембра 2023. године, на којем је започета израда поменутог Правилника, док наредне две активности нису реализоване у 2023. години.

**Предлог:** Наведене три активности треба преформулисати и планирати у оквиру наредног Акционог плана за 2024. и 2025. годину, при чему треба планирати носиоце и партнере за реализацију ових активности у складу за Законом о родној равноправности и Законом о министарствима и реалним кадровским и финансијским ресурсима.

**Мера 1.3.** Смањење платног јаза између жена и мушкараца на тржишту рада у свим секторима и повећање учешћа жена у високо плаћеним пословима. За реализацију ове мере планиране су укупно две активности, и то:

1.3.1. Спровођење истраживања и анализа о узроцима платног јаза по секторима привреде и врстама занимања, и препоруке за смањење платног јаза;

1.3.2. Информативно едукативна кампања и активности које подижу свест о проблему платног јаза међу послодавцима и запосленима.

**Резултат:** Прва активност је спроведена у 2022. години од стране Републичког завода за статистику и о томе је ресорно Министараство известило у Годишњем извештају о реализацији активности у 2022. години. Реализација друге активности је реализована, имајући у виду да је ресрно Министарство у 2023. години покренуло камапњу „Унапреди родну равноправност“ у сарадњи са ГИЗ-ом, у оквиру које ће се у 2023. и 2024. години радити и подизању свести наведених актера о проблему платног јазаа.

**Предлог:** Наведене активности треба преформулисати и планирати у оквиру наредног Акционог плана за 2024. и 2025. годину, при чему треба планирати носиоце и партнере за реализацију ових активности у складу за Законом и потребним и реалним кадровским и финансијским ресурсима.

**Мера 1.4.** Успостављање системске подршке за започињање, развој и раст бизниса у већинском власништву жена и повећање профитабилности њихових предузетничких активности. За реализацију ове мере планиране су укупно три активности, и то:

1.4.1. Родна анализа прописа који обликују предузетничко пословање (паушалне предузетнике/це и оне који воде књиге) и начине остваривања права на породиљско одсуство, одсуство ради неге детета и/или родитељски додатак, право за случај незапослености и др.;

1.4.2. Израда предлога мера и активности које би помогле боље балансирање пословног и породичног живота;

1.4.3. Годишњи састанак/конференција о напретку у области предузетништва жена;

**Резултат:** За прву активност ресорно Министарство, на основу података из Министарства привреде је известило у 2022. години да је наведена активност у току. Међутим, имајући у виду да Министарство привреде није доставило свој прилог не може се закључити да ли је активност реализована. Друга активност је у току имајући у виду да је Решењем Министарства за људска и мањинска права и друштвени дијалог, 17. октобра 2023. године, образована је Радна група за израду Правилника о методологији за обрачун неплаћеног кућног рада. У Министарству за људска и мањинска права и друштвени дијалог, 17. новембра 2023. године, одржан је први састанак Радне групе за израду Правилника о методологији за обрачун неплаћеног кућног рада. Трећа активност је реализована.

**Предлог:** Прве две активности треба преформулисати и планирати у оквиру наредног Акционог плана за 2024. и 2025. годину, при чему треба планирати носиоце и партнере за реализацију ових активности у складу за Законом и потребним и реалним кадровским и финансијским ресурсима.

**Мера 1.5.** Успостављање системске подршке за подстицање учешћа жена у друштвеним и технолошким иновацијама и повећању користи од иновационе делатности. За реализацију ове мере планирано је укупно 8 активности, и то:

1.5.1. Покретање дијалога за развој институционалног оквира за укључивање жена и девојака у технолошке и друштвене иновације;

1.5.2. Родна анализа постојећих програма подршке иновацијама;

1.5.3. Успостављање евиденције о иноваторима и иноваторкама;

1.5.4. Промоција научница и иноваторки у друштву у функцији пружања позитивног примера девојчицама и младим женама;

1.5.5. Информативно, едукативне и промотивне активности за подстицање жена и девојака на учешће у иновационој делатности повезаној са дигиталном, циркуларном и зеленом економијом кроз истраживачке тимове као стручњакиње, али и као предузетнице у овим областима;

1.5.6. Информативно, едукативне и промотивне активности за повећано учешће жена у заштити интелектуалне својине и патената, повећање знања и информација о заштити интелектуалне својине и иновационој делатности;

1.5.7. Информативно, едукативне и промотивне активности за повећано укључивање жена и девојака у научно–технолошке паркове, иновационе инкубаторе и сличне центре;

1.5.8. Програм националног обележавања Дана девојчица у ИКТ.

**Резултат:** Прва активност реализована је у 2023. години, када је ресорно Министарство у сарадњи са Министарством науке, технолошког развоја и иновација, организовало је 25. новембра 2023. године у Палати „Србија” друштвени дијалог под називом „Укључивање жена и девојака у технолошке и друштвене иновације – изазови у развоју институционалног оквира”. Министарство науке, технолошког развоја и иновација известило је у 2022. години да су друга, трећа и осма активност реализоване, док свој прилог за 2023. годину још увек није доставило те се пре редовног рока за извештавње у јануару 2024. године не може поуздано закључити да ли су остале активности реализоване или су у току.

**Предлог:** Четврту, пету, шесту и седму активност треба преформулисати и планирати у оквиру наредног Акционог плана за 2024. и 2025. годину, при чему треба планирати носиоце и партнере за реализацију ових активности у складу за Законом о министарствима и потребним и реалним кадровским и финансијским ресурсима.

**Мера 1.6.** Уродњавање јавних политика и законодавства у области предшколског и основношколског васпитања и образовања, јачање капацитета свих релевантних актера и институција и подизања нивоа свести о значају остваривања родне равноправности.

За реализацију ове мере планиране је укупно пет активности, и то:

1.6.1. Допуна Правилника о стандардима компетенција за професију васпитача и његовог професионалног развоја;

1.6.2. Допуна Правилника о дозволи за рад наставника, васпитања и стручних сарадника;

1.6.3. Израда акредитованих програма обуке за јачање компетенција запослених у предшколским и основношколским образовно васпитним установама у домену родне равноправности, људских права, дискриминације и вишеструке дискриминације за интегрисања родне перспективе у процес образовања;

1.6.4. Израда студија и анализа ради идентификације родно стереотипних и дискриминаторних садржаја у програмима и уџбеницима у основном образовању;

1.6.5. Израда плана за припрему нових исхода и програма наставе и учења за основне школе са садржајима који афирмишу људска и мањинска права, недискриминацију са фокусом на основе родне равноправности и повећању видљивости женског доприноса науци и култури;

**Резултат:** Иако је Министарство просвете у 2022. години известило да су прва и друга активност реализоване, у 2024. и 2025. години навели су да треба брисати ове активности. Трећа, четврта и пета активност су реализоване у року и треба их планирати и у наредном Акционом плану за 2024. и 2025. годину.

**Предлог:** Обрисати прве две активности, док преостале три треба преформулисати и планирати у оквиру наредног Акционог плана за 2024. и 2025. годину, при чему треба планирати носиоце и партнере за реализацију ових активности у складу за Законом о министарствима и потребним и реалним кадровским и финансијским ресурсима.

**Мера 1.7.** Уродњавање јавних политика и законодавства у области средњег образовања и васпитања, јачање капацитета свих релевантних актера и институција, подизање нивоа свести о значају остваривања родне равноправности и промоција инклузивног родно сензитивног доживотног учења. За реализацију ове мере планиране су укупно пет активности, и то:

1.7.1. Израда студија и анализа ради идентификације родно стереотипних и дискриминаторних садржаја у програмима и уџбеницима у средњешколском образовању;

1.7.2. Израда плана за припрему нових исхода и програма наставе и учења за средње школе са садржајима који афирмишу људска и мањинска права и недискриминацију, са фокусом на основе родне равноправности и повећавају видљивост женског доприноса науци и култури;

1.7.3. Израда и реализација акредитованих програма обуке за јачање компетенција запослених у средњим школама у домену родне равноправности, људских права, дискриминације и вишеструке дискриминације осетљивих група за интегрисање родне перспективе у процес образовања;

1.7.4. Богаћење садржаја о ре-продуктивном здрављу и сексу-алном образовању, укључујћи и питања родних односа, родних улога и одговорног сексуалног понашања, као обавезних у про-грамима основних и средњих школа;

1.7.5. Организовање програма рада са дечацима, младићима и мушкарцима на одговорности и улози у чувању репродуктивног здравља и употребе контрацепције;

**Резултат:** Све активности у оквиру мере 1.7 су реализоване од стране Министарства просвете и партнера.

**Предлог:** На основу сугестије Министарства просвете потребно је ове активности планирати и у оквиру наредног Акционог плана за 2024. и 2025. годину, при чему треба планирати носиоце и партнере за реализацију ових активности у складу за Законом о министарствима и потребним и реалним кадровским и финансијским ресурсима.

**Мера 1.8.** Уродњавање јавних политика и законодавства у области образовања и науке, јачање капацитета свих релевантних актера и институција, подизања нивоа свести о значају остваривања родне равноправности и успостављање једнаких могућности за каријерно напредовање запослених жена и мушкараца. За реализацију ове мере планиране су укупно шест активности, и то:

1.8.1. Спровођење научних истраживања у области родне равноправности као приоритетних тема истраживања у области друштвених и хуманистичких наука у оквиру програма основних и примењених истраживања од јавног интереса за РС;

1.8.2. Увођење квота за финансирање научних истраживања у области родне равноправности у оквиру програма основних и примењених истраживања од јавног интереса за РС;

1.8.3. Припрема критеријума за вредновање научно истраживачких пројеката којима се прописује заступљеност родне перспективе и родни баланс приликом рангирања пројеката и одлучивања о финансирању истраживања у оквиру програма основних и примењених истраживања од јавног интереса за РС;

1.8.4. Спровођење конкурса за финансирање научноистраживачких пројеката у области родне равноправности;

1.8.5. Израда студија и родно сензитивних анализа садржаја силабуса и универзитетских уџбеника;

1.8.6. Израда студија и родних анализа за утврђивање заступљености посебног наставног предмета студије рода у студијским програмима;

**Резултат:** Министарство просвете је известило да активности пет и шест нису реализоване, док Министарство науке, технолошког развоја и иновација пре предвиђеног рока за редовно извештавање у јануару 2024. године није доставило прилог за израду ове анализе, те није могуће утврдити поуздано да ли су активности један, два, три и четири у 2023. години реализоване или су у току.

**Предлог:** Након консултација са Министарством просвете и Министарство науке, технолошког развоја и иновација, проценити да ли ове активности треба планирати и у оквиру наредног Акционог плана за 2024. и 2025. годину, при чему треба планирати носиоце и партнере за реализацију ових активности у складу за Законом о министарствима и потребним и реалним кадровским и финансијским ресурсима.

**Посебан циљ 2:** Обезбеђене једнаке могућности за остваривање и заштиту људских права као претпоставка развоја и безбедног друштва.

**Мера 2.1.** Успостављање институционалних претпоставки и нормативних гаранција за владавину права, једнаке могућности приступа правди и обезбеђивање ефикасне и делотворне заштите људских права и родне равноправности. За реализацију ове мере планиране је укупно 8 активности, и то:

2.1.1. Измене прописа са циљем установљавања доступних и делотворних инструмената за ефикасну заштиту права жртава родно заснованог насиља и насиља у породици, тортуре и нечовечног или понижавајућег поступања и трговине људима, посебно за вишеструко дискриминисане групе у складу са међународним стандардима:

а) Закона о бесплатној правној помоћи (чл. 4. и 9.);

б) Закона о адвокатури (члан 73.);

в) Закона о судским таксама (чл. 9–20.);

г) Јавнобележичке тарифе (члан 17а).

Ускладити процесне законе са Законом о бесплатној правној помоћи како би се отклонили недостаци утврђени током иницијалног периода спровођења закона (обавеза предвиђена АП за ПГ 23);

2.1.2. Припрема годишњих извештаја о запосленима у судовима и тужилаштвима, судској статистици, корисницима бесплатне правне помоћи и примени АП за родну равноправност у складу са Законом о родној равноправности;

2.1.3. Израда инструктивних материјала и помоћних алата за примену обавеза прописаних Законом о родној равноправности;

2.1.4. Успостављање континуираног и системског праћења примене прописа и мера у области родне равноправности;

2.1.5. Измена садржаја програма редовних годишњих обука запослених у правосуђу и обука за стицање лиценци лица за родну равноправност са циљем укључивања родне равноправности и антидискриминационог законодавства, судске праксе Уставног суда и Европског суда за људска права, као и права друштвено осетљивих група;

2.1.6. Организовање обука за професионалце/ке запослене у правосуђу и службама подршке (судије/ице, тужиоце/тељке, адвокате/ице, запослене у службама бесплатне правне помоћи у ЈЛС) за унапређење знања о родној равноправности и антидискриминационом законодавству, заштити права, посебно права друштвено осетљивих група;

2.1.7. Организовање јавних кампања за промовисање владавине права, родне равноправности, приступа правди, надлежностима институција у пружању заштите од родно засноване дискриминације и родно заснованог насиља;

2.1.8. Организовање јавних догађаја, трибина, конференција, јавних слушања, дебата о родној равноправности, родним стереотипима и предрасудама и значају њиховог превазилажења, људским правима и владавини права и значају ових питања за развој друштва и свакодневни живот грађана и грађанки РС;

**Резултат:** Прва активност није реализована. Министарство правде је на радионици известило да је реализације ове активности упитна и да се од ње треба одустати. Друга активност није рализована у потпуности јер је ресорно Министарство је на обрасцу 1 и 3 добило извештаје из 20 судова, али није добио податке од Министарства правде или појединих судова који се односе на реализацију права на бесплатну правну помоћ јер је то у надлежности ЈЛС. Стога, потребно је преформулисати ту активност тако да се односи на бесплатну правну помоћ тако да носилац буду ЈЛС или у потпуности брисати. Активности 2.1.3, 2.1.5, 2.1.6, 2.1.7, и 2.1.8 су реализоване, док је активност 2.1.4 у току.

**Предлог:** Потребно је прву активност у потпуности обрисати, другу активност је потребно преформулисати или потпуно обрисати, док је активности од 2.1.4. до 2.1.8 потребно планирати и у оквиру наредног Акционог плана за 2024. и 2025. годину, при чему треба планирати носиоце и партнере за реализацију ових активности у складу за Законом и потребним и реалним кадровским и финансијским ресурсима.

**Мера 2.2.** Унапређена безбедност жена у миру, конфликту и постконфликтном опоравку друштва, кризним и ванредним ситуацијама, кроз интегралну примену Резолуције 1325 СБ УН – Жене, мир и безбедност у Републици Србији. За реализацију ове мере планирано је укупно 7 активности, и то:.

2.2.1. Израда ex-post анализе примене 2. НАП 1325, као и ex-ante анализе тренутног стања уз организовање консултативног процеса за припрему 3. НАП 1325 уз активно учествовање ОЦД у овм процесу;

2.2.2. Израда 3. НАП за примену Резолуције СБ УН 1325–Жене, мир, безбедност за период 2022–2025 у складу са дефинисаним смерницама за унапређење поло-жаја жена у сектору безбедности и жена погођених кризама и суко-бима, уз активно укључивање цивилног друштва, укључујући жене погођене кризама и сукобом и ОЦД које раде са преживелима;

2.2.3. Успостављање механизама за ефикасно спровођење, праћење и процену утицаја 3. НАП за примену Резолуције СБ УН 1325 на свим нивоима власти;

2.2.4. Прикупљање података о учешћу жена у спровођењу 3. НАП 1325 од 2022–2025 на законодавном, извршном и судском нивоу;

2.2.5. Промоција жена у сектору безбедности, посебно међу особљем које се упућује у цивилне и војне мисије ЕУ и УН;

2.2.6. Организовање обука за професионалце/ке из сектора без-бедности (МО, ВРС, МУП), особа од поверења, саветника/ца за спровођење НАП, саветника/ца за род у свим цивилним и војним мисијама о родно заснованом насиљу и примена Закона о родној равноправности и норми антидискриминационог законодавства;

2.2.7. Организовање обука за представнике/це сектора правосуђа, одбране и безбедности за реформу сектора безбедности, разоружање и реинтеграцију, хуманитарну помоћ, добру управу, људска права и транзициону правду.

**Резултат:** Министарство одбране није доставило податке у вези са реализацојом наведених активности у новембру 2023. године приликом израде ове анализе, а пре предвиђеног рока за редовно извештавање у јануару 2024. године, те није могуће утврдити поуздано да ли су ове активности реализоване или је њихова реализација у току.

**Предлог:** Након консултација са Министарством одбране, проценити да ли ове активности треба планирати и у оквиру наредног Акционог плана за 2024. и 2025. годину, при чему треба планирати носиоце и партнере за реализацију ових активности у складу за Законом о министарствима и потребним и реалним кадровским и финансијским ресурсима.

**Мера 2.3.** Унапређена безбедност жена и девојчица у јавној и приватној сфери кроз елиминацију свих облика насиља, укључујући трговину људима, сексуалне и друге облике експлоатације, посебно у време криза и ванредних ситуација. За реализацију ове мере планирано је укупно10 активности, и то:

2.3.1. Припрема и јавно објављивање државног и независних извештаја о стању у области родно заснованог насиља према женама и насиља у породици према CEDAW комитету и GREVIO групи;

2.3.2. Израда извештаја о степену усклађености домаћег законодавног и стратешког оквира и примени политика и мера у области родне равноправности и насиља према женама са нормама ЕУ у оквиру процеса приступања Србије ЕУ;

2.3.3. Израда извештаја о броју и врсти доступности општих и специјализованих услуга подршке жртвама насиља и финансирању услуга за жене жртве насиља у буџетима на свим нивоима власти, посебно финансирању ових услуга које пружају женске ОЦД и услуга које су намењене женама из друштвено осетљивих група;

2.3.4. Организовање механизама праћења и извештавања о резултатима превентивних програма/интервенција рада са учиниоцима насиља у циљу спречавања насиља;

2.3.5. Организовање обука за професионалце/ке из надлежних министарстава за примену норми Закона о родној равноправности које се односе на Део 6. (Спречавање и сузбијање родно заснованог насиља);

2.3.6. Израда и припрема инструктивних материјала и помоћних алатки за надлежна министарства за примену обавеза прописаних у Закону о родној равноправности у Делу 6. (Спречавање и сузбијање родно заснованог насиља);

2.3.7. Организовање обука за професионалце/ке из надлежних ин-ституција за примену измењених прописа који се односе на заштиту жена жртава родно заснованог насиља, посебно жена из друштвено осетљивих група, и прописа којима се додатно унапређује ко-ординација и сарадња у поступању надлежних институција у превенцији и заштити од свих облика насиља према женама;

2.3.8. Израда извештаја о стању у области родно заснованог насиља према женама и насиља у породици у току кризних и ванредних ситуација и предузетим мерама, посебно о стању рањивости жена из друштвено осетљивих група (LGBTI, жене са инвалидитетом, жене избеглице и мигранткиње, Ромкиње, жене жртве трговине људима);

2.3.9. Организовање истраживања преваленце свих облика родно заснованог насиља према женама у РС;

2.3.10. Организовање јавних кампања и догађаја (округлих столова, конференција, трибина и дебата) за промену свести и ставова јавности о родно заснованом насиљу прама женама и насиљу у породици, посебно из друштвено осетљивих група.

**Резултат:** Према подацима ресорног Министарства, активност 2.3.1. је у току, имајући у виду да је Сектор за људска права ресорног Министарства је припремио извештај за CEDAW комитет, а КТРР је седници Управног одбора пројекта „Подршка социјалном укључивању у Србији” известило да је у току израда другог по реду GREVIO извештаја. Активности 2.3.2. 2.3.3, 2.3.4, 2.3.5, 2.3.6, 2.3.7, 2.3.8 и 2.3.10 су реализоване, док активност 2.3.9 није реализована будући да је стварно надлежни орган за реализацију ове активности КТРР у сарадњи са Министарством просвете, Министарством здравља и МРЗБСП и уз подршку UNDP-а.

**Предлог:** Потребно је прву и девету активност планирати и у оквиру наредног Акционог плана за 2024. и 2025. годину, при чему треба планирати носиоце и партнере за реализацију ових активности у складу за Законом о министарствима и потребним и реалним кадровским и финансијским ресурсима.

**Мера 2.4.** Јачање капацитета, унапређивање институционалног и нормативног оквира родне равноправности у политичком животу и обезбеђивање равноправног учешћа жена и мушкараца, посебно рањивих група у одлучивању о јавним пословима. За реализацију ове мере планиране су укупно пет активности, и то:

2.4.1. Прикупљање података и спровођење родне анализе прописа који регулишу политички живот у РС;

2.4.2. Израда припремних материјала за увођење родно сензи-тивне статистике и извештавање у све јавне политике у циљу континуираног праћења примене прописа и ефеката примене посебних мера за унапређење положаја жена и родне равноправности, уравнотеженој заступљености полова, посебно заступљености друштвено осетљивих група (посебно старијих жена, Ромкиња и жена са инвалидитетом);

2.4.3. Припрема и примена инструктивних материјала и помоћних алата за примену обавеза прописаних Законом о родној равноправности;

2.4.4. Организовање јавних кампања у циљу промовисања родне равноправности у политичком животу, заступљености и учешћу жена у одлучивању у институцијама и на руководећим местима у органима јавне власти, политичким странкама, синдикатима и посебно учешћу друштвено осетљивих група (посебно старијих жена, Ромкиња и жена са инвалидитетом);

2.4.5. Организовање јавних догађаја, трибина, конференција, дебата о родној равноправности у политичком животу, родним стереотипима и предрасудама и значају њиховог превазилажења за развој друштва и свакодневног живота грађана и грађанки у РС;

**Резултат:** Реализоване су све активности, осим активности 2.4.3. која је у току. Ресорно Министарство је реализовало три друштвена дијалога у вези са применом члана 37. Закона о родној равноправности на тему употребе родно осетљивог језика (друштвени дијалози су реализовани у Београду, Новом Пазару и Новом Саду у 2023. години). Такође, од стране ресорног Министарства образована је и мултисекторска Радна група за израду Правилника о методологији за обрачун неплаћеног кућног рада, коју чине представници и представнице: ресорног Министарства, Министарства финансија, Министарства за рад, запошљавање, борачка и социјална питања, Министарства здравља и Републичког завода за статистику.

**Предлог:** Потребно је ове активности планирати у оквиру наредног Акционог плана за 2024. и 2025. годину, при чему треба планирати носиоце и партнере за реализацију ових активности у складу за Законом о министарствима и потребним и реалним кадровским и финансијским ресурсима.

**Посебaн циљ 3.** Успостављена приступачна и свеобухватна здравствена заштита и обезбеђена социјална сигурност.

**Мера 3.1.** Унапређење доступности и квалитета здравствене заштите без дискриминације, укључујући програме ране превенције сексуалног и репродуктивног здравља, рака дојке и рака грлића материце, као и подизање свести о савременим облицима контрацепције и побољшање приступа услугама за планирање породице. За реализацију ове мере планирано је укупно 14 активности, и то:

3.1.1. Израда ex-post анализе примене Националног програма очувања и унапређења сексуалног и репродуктивног здравља;

3.1.2. Израда и усвајање Националног програма за очување и унапређење сексуалног и репро-дуктивног здравља 2022–2026. године;

3.1.3. Израда родних анализа доступности примарне и секундарне здравствене заштите грађанкама и грађанима, а посебно осетљивим друштвеним групама (старије жене, жене са инвалидитетом, Ромкиње и др.), као и старије жене и мушкарци из сеоских средина;

3.1.4. Израда родне анализе расположивости и квалитета услуга саветовања о репродуктивном здрављу, коришћењу контрацепције и учешћу у програмима припреме за рађање;

3.1.5. Израда родне анализе приступачности и опремљености здравствених установа, објеката и обучености здравствених радника за пружање услуга особама/женама са инвалидитетом;

3.1.6. Израда програма едукације друштвено осетљивих група жена о правима из здравствене заштите и мерама превенције репродуктивног здравља;

3.1.7. Израда стандарда рада и Правилника о улози и ангажовању здравствених медијаторки;

3.1.8. Организовање обука за здравствене медијаторке за примену стандарда рада;

3.1.9. Континуирано спровођење информативних и едукативних кампања о раном откривању рака грлића материце ради превентивних прегледа (скрининга), као и за превенцију рака простате код мушкараца;

3.1.10. Измене и допуне Правил-ника о програму обавезне и пре-поручене имунизације станов-ништва против одређених заразних болести којима је ХПВ вакцина обавезна за девојчице и дечаке старије од девет година;

3.1.11. Допуне Правилника о садржају и обиму права на здрав-ствену заштиту којима се обезбе-ђује доступност контрацептивних средстава свим женама, право на прекид трудноће свим женама, као и хитне контрацепције жртвама силовања на терет здравственог осигурања у свим случајевима;

3.1.12. Израда и усвајање стандарда за пружање интегрисаних здравствених и социјалних услуга ради повећања доступности и ефикасности подршке старијим женама и мушкарцима са посеб-ним освртом на старије жене и мушкарце из сеоских средина;

3.1.13. Израда и усвајање програма и дефинисање мера за унапређење приступачности и доступности здравствених установа за пружање услуга особама/женама са инвалидитетом;

3.1.14. Израда и усвајање програма и дефинисања мера против дискриминације особа/жена из вишеструко дискриминисаних група у здравственим установама.

**Резултат:** Министарство здравља у 2022. и у 2023. години није доставило податке о реализацији наведених активности из своје надлежности. Међутим, на радионици одржаној у новембру 2023. године представници Министарства здравља су доставиле предлоге за наредни Акциони план за 2024. и 2025. годину. С тим у вези, поменуто министарство је известило да је за прву и другу активност потребно изменити носиоца активности, имајући у виду да је Министарство за бригу о породици и демографију започело реализацију истих. Затим, Министарство здравља је навело да активности 3.1.3, 3.1.4, 3.1.5, 3.1.6, 3.1.7, 3.1.8, 3.1.11, 3.1.13, 3.1.15, 3.1.16 и 3.1.17. треба планирати у наредном Акционом плану за 2024. и 2025. годину, док је за активности 3.1.12. и 3.1.14. навело да их је неопходно брисати, а за активности 3.1.9. и 3.1.10. потребно је да Влада Републике Србије донесе коначну одлуку у вези са медијаторкама.

**Предлог:** Потребно је активности 3.1.3, 3.1.4, 3.1.5, 3.1.6, 3.1.7, 3.1.8, 3.1.11, 3.1.13, 3.1.15,3.1.16 и 3.1.17 активности планирати у оквиру наредног Акционог плана за 2024. и 2025. годину, при чему треба планирати носиоце и партнере за реализацију ових активности у складу за Законом и потребним и реалним кадровским и финансијским ресурсима. По потреби, у наредни план уврстити и друге активности у складу са наведеном мером.

**Мера 3.2.** Обезбеђење социјалне сигурности, смањење сиромаштва, социјалне искључености и унапређење доступности услуга социјалне заштите ради очувања и повећања квалитета живота, благостања жена и мушкараца из рањивих група, као и подршке породицама у задовољењу животних потреба. За реализацију ове мере планирано је укупно 12 активности, и то:

3.2.1. Спровођење свеобухватне анализе потреба и аспирација угрожених група жена – Ромкиња, старијих жена, жена са инвалидитетом, самохраних мајки, жена на селу, избеглих и расељених жена;

3.2.2. Унапређење система прикупљања података у области социјалне заштите на начин да се прикупљају подаци о броју жена и мушкараца без личних прихода уз процену неопходних финансијских средстава потребних за обезбеђивање минималног прихода;

3.2.3. Мапирање потреба жена и мушкараца из осетљивих група који немају приступ, а имају потребу за различитим врстама услуга;

3.2.4. Израда програма и дефинисање мера за унапређење материјалног положаја једнородитељских породица;

3.2.5. Измене закона, који се односи на алиментациони фонд;

3.2.6. Измене и допуне Закона о финансијској подршци породици са децом ради изједначавања пре-дузетника и предузетница пољо-привредним осигураницима и же-нама које обављају привремено повремене послове у остварива-њу права на породиљско и родитељско одсуство;

3.2.7. Анализа за процену потреба за унапређењем материјалних и људских капацитета установа социјалне заштите за смештај (резиденцијалног типа) деце и младих и пружаоца локалнних услуга;

3.2.8. Континуирано спровођење кампања о прерасподели одговорности између жена и мушкараца у економији старања;

3.2.9. Расписивање конкурса за израду посебно акредитованог програма обуке ради организовања обука за жене из друштвено осетљивих група о социоекономским правима

3.2.10. Креирање програма обука за жене из друштвено осетљивих група о социо–економским правима;

3.2.11. Израда програма и дефинисање мера против дискриминације особа/жена из вишеструко дискриминисаних група у установама социјалне заштите резиденцијалног типа;

3.2.12. Израда програма подстицаја за ЈЛС ради развоја и успостављања услуга за угрожене групе жена Ромкиња, старијих жена, жена са инвалидитетом, самохраних мајки, жена на селу, избеглих и расељених жена, лица погођених енергетским сиромаштвом.

**Резултат:** Министарство за рад, запошљавање, борачка и социјална питања је доставило прилог у коме се наводи да активност 3.2.1., 3.2.9. и 3.2.10. и 3.2.11. нису реализоване. За активност 3.2.3. навело је да је Сектор за особе са инвалидитетом је одобрио три пројекта у 2023. .години и наставиће са пружањем подршке и у 2024. и 2025. години, док за активност 3.2.7 треба предефинисати носиоца активности. Министарство за бригу о породици и демографију није доставилло податке у вези са реализацијом активности за које су предвиђени као носициоци у новембру 2023. године приликом израде ове анализе, а пре предвиђеног рока за редовно извештавање у јануару 2024. године, те није могуће утврдити поуздано да ли су ове активности реализоване или је њихова реализација у току.

**Предлог:** Након косултација са Министарством за рад, запошљавање, борачка и социјална питања и о Министарством за бригу о породици и демографију пороценити које од наведених активности треба планирати у оквиру наредног Акционог плана за 2024. и 2025. годину или у исти уврстити нове активности, при чему треба планирати носиоце и партнере за реализацију ових активности у складу за Законом и потребним и реалним кадровским и финансијским ресурсима.

**Посебан циљ 4:** Успостављен целовит и функционалан систем за креирање и спровођење родно одговорних јавних политика и буџета.

**Мера 4.1:** Унапређени капацитети, институционални и нормативни оквир који обликују амбијент у коме се унапређује родна равноправност са акцентом на институционалне механизме родне равноправности као део целовитог и функционалног система и механизама за креирање родно одговорних јавних политика. За реализацију ове мере планирано је укупно 7 активности, и то:

4.1.1. Измена нормативног оквира који се односи на механизме за родну правноправност на свим нивоима власти (нпр. одлуке и други одговарајући прописи којима се регулишу механизми за родну равноправност на свим нивоима власти);

4.1.2. Подршка конституисању механизама за родну равноправност на свим нивоима власти;

4.1.3. Припрема инструктивних материјала и помоћних алата за примену Закона о родној равноправности у делу који се односи на рад и обавезе механизама за родну равноправност на свим нивоима;

4.1.4. Измене и допуне садржаја програма редовних годишњих обука запослених у органима јавне власти у циљу укључивања норми родне равноправности и антидискриминационог законодавства, посебно права рањивих и вишеструко дискриминисаних група;

4.1.5. Организовање обуке за лица задужена за родну равноправност у органима јавне власти на свим нивоима, за чланове/це механизама за родну равноправност, о родној равноправности, обавезама и посебно правима вишеструко дискриминисаних и рањивих група;

4.1.6. Организовање јавних кампања за промовисање родне равноправности и обележавање празника и важних датума у историји женског покрета и датума значајних за родну равноправност у РС;

4.1.7. Организовање јавних догађаја, трибина, конференција, дебата о родној равноправности, улози и обавезама институција надлежних за родну равноправност, родним стереотипима и предрасудама и значају њиховог превазилажења за развој друштва и свакодневног живота грађанки и грађана у РС а поводом обележавања празника и датума значајних за родну равноправност у РС.

**Резултат:** На основу извештја ресорног Министарства, све активности у оквиру мере 4.1. су реализоване.

**Предлог:** Потребно је осмислити и планирати нове активности у оквиру мере 4.1. у оквиру наредног Акционог плана за 2024. и 2025. годину, при чему треба планирати носиоце и партнере за реализацију ових активности у складу за Законом о министарствима и препорукама Државно ревизорске институције и потребним и реалним кадровским и финансијским ресурсима.

**Мера 4.2.** Развој и унапређење родне статистике, повећање доступности података и информација као и коришћење података који одражавају стварност живота жена и мушкараца, девојчица и дечака за креирање политика. За реализацију ове мере планирана је укупно једна активност, и то:

4.2.1. Процена потреба за повећањем броја запослених у Одељењу за Циљеве одрживог развоја, социоекономске индикаторе и правосудну статистику.

**Резултат:** На основу прилога РЗС-а постоји Група за провосудну и родну статистику која броји три запослена и систематизацијом није предвиђено да свака статистичка у свом извештају у питању је област која има особу која је задужена за родну статистику. Такође, како је РЗС навео, за тражено одобрење за ново запошљавање 10 лица у Одељењу за циљеве одрживог развоја (што би укупно чинило 18 запослених лица), није добијен одговор и сагласност од стране Министарства финансија. Стога, наведена активност није реализована.

**Предлог:** Наведена мера је обесмишљена свођењем само на ову једну активност. Потребно је осмислити и планирати ову активност у оквиру наредног Акционог плана за 2024. и 2025. годину, али и друге активности из којих се види потреба за новим запошљавањем у оквиру РЗС-а, при чему планирање ових активности треба извршити након претходне консултације од стране носиоца активности (РЗС) са Министарством финансија.

**Мера 4.3.** Континуирана и појачана примена родно одговорног буџетирања на националном, покрајинском и локалном нивоу у поступку планирања и извршења буџета, институционализација РОБ-а у буџетском систему РС, и повећање улагања у родну равноправност. За реализацију ове мере планиране су укупно укупно пет активности, и то:

4.3.1. Јачање капацитета институционалних механизама за родну равноправност у вези са РОБ а посебно за припрему извештаја о напретку и учинку РОБ (организовање обука, припрема упутства техничка подршка);

4.3.2. Активности на јачању улоге парламената и ОЦД у праћењу извршења РОБ, као и на повећању транспарентности улагања у родну равноправност и промоцију примера добре праксе;

4.3.3. Унапређење постојећих и израда нових упутстава за при-мену РОБ у поступку планирања, спровођења и извештавања о буџету на републичком и покрајинском нивоу и нивоу ЈЛС;

4.3.4. Организовање годишње конференције о примени РОБ на свим нивоима;

4.3.5. Организовање стручних и других јавних скупова, конференција, састанака за повећање и ширење практичних и теоријских знања о РОБ међу стручњакињама и стручњацима за јавне и родне политике у академској заједници и на универзитетима.

**Резултат:** Прве три активности нису реализоване јерресорно Министарство не може бити носилац ове активности, будући да је иста из надлежности Министарства финансија, које у сарадњи са Координационим телом з Министарство за бригу о породици и демографију а родну равноправност руководи пројектом који се односи на РОБ, уз подршку UN Women. Четврта и пета активност су реализоване.

**Предлог:** Прве три активности треба преформулисати и планирати у оквиру наредног Акционог плана за 2024. и 2025. годину, при чему треба планирати да носилац буде Министарство финансија, а партнери КТРР и UN Women.

**Мера 4.4**. Унапређени капацитети за креирање родно одговорних ресорних јавних политика, анализу и праћење ефеката јавних политика на остваривање родне равноправности. За реализацију ове мере планиране су укупно четири активности, и то:

4.4.1. Утврдити базне вредности за индикаторе праћења јавних политика;

4.4.2. Идентификација секторских родних анализа које су урађене у периоду од три године пре усвајања Стратегије за родну равноправност од стране институција или на њихов захтев;

4.4.3. Израда програма обуке за израду родних анализа;

4.4.4. Спровођење програма обуке за израду родних анализа.

**Резултат:** На основу извештаја ресорног Министарства све активности у оквиру мере 4.4. су реализоване.

**Предлог:** Потребно је осмислити и планирати нове активности у оквиру наредног Акционог плана за 2024. и 2025. годину, при чему треба планирати носиоце и партнере за реализацију ових активности у складу за Законом и потребним и реалним кадровским и финансијским ресурсима.

* + 1. **Анализа реализације планираних буџетских средстава:**

Приликом израде Акционог плана за 2022. и 2023. годину извршена је процена, а не благовремено и поуздано планирање потребних финансијских средстава неопходних за реализацију посебних циљева, мера и активности. Процена неопходних средстава вршена је по изворима средстава, најпре из буџета Републике Србије, као и извора из донаторских средстава које су предложили носиоци мера и активност у Акционом плану за 2022. и 2023. годину, а у образложењу је наведено да ће се у наредном периоду ближе дефинисати оквир потребних финаских средстава, што је било предмет озбиљне анализе и критике од стране овлашћеног државног ревизора, који је у свом Извештају *о ревизији сврсходности половања Успостављање родно одговорног буџетирања у Републици Србији* ресорном Министарству препоручио да, „приликом доношења Акционог плана, обезбеди процену финансијских средстава, потребних за реализацију сваке од мера и идентификацију извора из којих се та средства обезбеђују, програмску активност или пројекат у програмском буџету у оквиру ког се обезбеђују средства за њено финансирање.“[[5]](#footnote-6)

Наиме, Акционим планом за 2022. и 2023. годину било је предвиђено да средства за предметни акциони план буду обезбеђена су Законом о буџету Републике Србије за 2022. годину („Службени гласник РС”, број 110/21) у оквиру раздела надлежних министарстава или других државних органа, који су носиоци појединачних активности. Укупнa средства по наведеним програмима обухватала су и средства за реализацију појединачних активности из овог акционог плана, по посебним циљевима, и то:

1) За посебни циљ 1 – Смањен родни јаз у економији, науци и образовању као предуслов и подстицај социо–економског развоја друштва у разделима: Министартсва за људска и мањинска прва и друштвени дијалог и Министарства просвете, науке и технолошког развоја:

\*Раздео 26 – Министарство просвете, науке и технолошког развоја у оквиру планираних средстава за:

- Програм 0201 – Развој науке и технологије, Функција 140 – Основно истраживање, Програмска активност 0013 – Подршка раду Фонда за науку – у износу од 5.900.000,00 динара у 2022. години,

- Програм 0201 – Развој науке и технологије, Функција 140 – Основно истраживање, Програмска активност 0001 – Подршка реализацији општег интереса у научно истраживачкој делатности – у износу од 12.000.000,00 динара у 2023. години,

- Програм 0201 – Развој науке и технологије, Функција 140 – Основно истраживање, Програмска активност 0011 – Подршка раду Научно-технолошког парка Београд – у износу од 2.000.000,00 динара у 2023. години,

- Програм 0201 – Развој науке и технологије, Функција 140 – Основно истраживање, Програмска активност 0006 – Подршка раду Центара за промоцију науке – у износу од 500.000,00 динара у 2022. години,

- Програм 2001 – Уређење, надзор и развој свих нивоа образовног система, Функција 980 – Образовање некласификовано на другом месту, Програмска активност 0012 – Повећање доступности образовања и васпитања, превенција осипања и дискриминације – у износу од 2.600.000,00 динара у 2022. години,

- Програм 2001 – Уређење, надзор и развој свих нивоа образовног система, Функција 980 – Образовање некласификовано на другом месту, Програмска активност 0006 – Стручно образовање и образовање одраслих – у износу од 4.500.000,00 динара у 2022. години,

- Програм 2001 – Уређење, надзор и развој свих нивоа образовног система, Функција 980 – Образовање некласификовано на другом месту, Програмска активност 0005 – Развој програма уџбеника – у износу од 14.000.000,00 динара у 2022. години и 17.700.000,00 динара у 2023. години,

- Програм 2001 – Уређење, надзор и развој свих нивоа образовног система, Функција 980 – Образовање некласификовано на другом месту, Програмска активност 0007 – Професионални развој запослених у образовању – у износу од 30.797.000,00 динара у 2022. години и 680.000,00 динара у 2023. години;

\* Раздео 33 – Министарство за људска и мањинска права и друштвени дијалог у оквиру планираних средстава за Програм 1001 – Унапређење и заштита људских права и слобода, Функција 110 – Извршни и законодавни органи, финансијски и фискални послови и спољни послови, Програмска активност 0005 – Стварање услова за политику једнаких могућности – редовна средства у оквиру лимита.

2) За посебни циљ 2 – Обезбеђене једнаке могућности за остваривање и заштиту људских права као претпоставка развоја и безбедности друштва у разделима Министарства правде, Министарства за људска и мањинска права и друштвени дијалог, Министарства одбране и Министарства државне управе и локалне самоуправе:

\* Раздео 23 – Министарство правде у оквиру планираних средстава за Програм 1602 – Уређење и управљање у систему правосуђа, Функција 360 – Јавни ред и безбедност некласификован на другом месту, Програмска активност 0010 – Администрација и управљање – редовна средства у оквиру лимита;

\* Раздео 33 – Министарство за људска и мањинска права и друштвени дијалог у оквиру планираних средстава за Програм 1001 – Унапређење и заштита људских права и слобода, Функција 110 – Извршни и законодавни органи, финансијски и фискални послови и спољни послови, Програмска активност 0005 – Стварање услова за политику једнаких могућности – редовна средства у оквиру лимита;

\* Раздео 19 – Министарство одбране за Програм 1703 – Операције и функционисање МО и ВС, Функција 210 – Војна одбрана, Програмска активност 0001 – Функционисање МО и ВС – у износу од 1.975.000,00 динара у 2022. години;

\* Раздео 23.3 – Правосудна академија за Програм 1602 – Уређење и управљање у систему правосуђа, Функција 360 – Јавни ред и безбедност некласификован на другом месту, Програмска активност 0009 – Стручно усавршавање за будуће и постојеће носиоце правосудне функције – редовна средства у оквиру лимита.

3) За посебни циљ 3 – Успостављена приступачна и свеобухватна здравствена заштита и обезбеђена социјална сигурност у разделима Министарства за рад, запошљавање, борачка и социјална питања, Министарства здравља и Министарства за бригу о породици и демографију:

\* Раздео 30 – Министарство за рад, запошљавање, борачка и социјална питања, у оквиру планираних средстава за Програм 0803 – Активна политика запошљавања, Функција 412 – Општи послови по питању рада, Програмска активност 0005 – Подстицање запошљавања особа са инвалидитетом путем Националне службе за запошљавање – редовна средства у оквиру лимита;

\* Раздео 27 – Министарство здравља у оквиру планираних средстава за Програм 1801 – Уређење и надзор у области здрвства, Функција 760 – Здравство некласификовано на другом месту, Програмска активност 0001 – Уређење здравственог система – редовна средства у оквиру лимита;

\* Раздео 34 – Министарство за бригу о породици и демографију за Програм 0903 – Породично-правна заштита грађана, Функција 040 – Породица и деца, Програмска активност 0008 – Подршка смањењу негативне миграције младих – редовна средства у оквиру лимита.

4) За посебни циљ 4 – Успостављен целовит и функционални систем креирања и спровођења родно одговорних јавних политика и буџета у разделима Министарства за људска и мањинска права и друштвени дијалог, Министарства државне управе и локалне самоуправе и Републичког завода за статистику:

\* Раздео 33 – Министарство за људска и мањинска права и друштвени дијалог у оквиру планираних средстава за Програм 1001 – Унапређење и заштита људских права и слобода, Функција 110 – Извршни и законодавни органи, финансијски и фискални послови и спољни послови, Програмска активност 0005 – Стварање услова за политику једнаких могућности – редовна средства у оквиру лимита;

\* Раздео 39 – Републички завод за статистику за Програм 0611 – Израда резултата званичне статистике, Функција 130 – Опште услуге, Програмска активност 0001 – Демографија и друштвене статистике – у износу од 4.700.000,00 динара у 2022. години.

Приликом израде и усвајања Акционог плана у 2022. години средства су била обезбеђена у укупном износу од 64.972.000,00 динара, а у 2023. години у износу од 32.380.000,00 динара, у складу са билансним могућностима буџета Републике Србије. Укупно за цео период важења овог Акционог плана у 2022. и 2023. години требало је да буде обезбеђено и да се буџетирају све планиране активности у износу 97.352.000,00 динара.

За поједине активности предвиђено је финансирање из средстава донатора, али прилично нејасно и неодређено, осим када су у питању мере 1.3. и 4.3. које су требало да се у потпуности финансирају из донаторских извора, у складу са одредбама члана 58, став 1. тачка 4), алинеја 3. Уредбе о методологији управљањa јавним политикама, анализи ефеката јавних политика и прописа и садржају појединачних докумената јавних политика („Службени гласник РС“, број 8/19).

На жалост, у Акционом плану за 2022. и 2023. годину у свим активностима у којима је наведено да су у оквиру програма, који се реализују кроз средства обезбеђена у буџету, ради се о редовном раду државних службеника и намештеника у оквиру својих прописаних активности, било да се ради о њиховом учешћу у радним групама или о појединачном раду на праћењу спровођења прописа или изради одређених анализа, извештаја, прикупљању података и слично и не захтевају посебно буџетирање, односно о редовним платама и накнадама запослених и радно ангажованих лица, а не о стварним трошковима потребним за истраживања, дубинске анализе, организацију конференција, округлих столова, вођење кампања, организацију и реализацију обука, путних трошкова и сл.

Стога је Акциони план за 2022. и 2023. годину нереално буџетиран, а поготово су недостајла значајнија буџетска средства за корекцију постојећег јаза међу половима у запошљавању и платног јаза, као и средстава за самозапошљавање жена и развој предузетништва, за финансијске подстицаје за жене у области иноваторства, за економско осамостаљивање и осснаживање жена које су претрпеле насиље, њихово стамбено збрињавање и сл.

* + 1. **Изазови, критеријуми успешности и добре праксе**

Приликом израде Стратегије родне равноправности за период 2021. до 2030. године од стране експертског тима ангажованог од стране UN Women, као показатељ остварености општег циља наведен је Индекс родне равноправности (индексни поени). Као извор провере за овај показатељ је наведен Индекс родне равноправности. У питању је периодично истраживање, које се објављује сваке треће године о стране Републичког завода за статистику (у даљем тексту: РЗС). Индекс родне равноправности за 2023. годину још увек није објављен. Међутим, треба указати да овај показатељ свакако није добро одређен, а с обзиром да је за циљану вредност у 2023. години наведено „Индекс родне равноправности“, што није вредност, већ извор верификације. Ово значи да чак и да је Индекс родне равноправности објављен, не би било могуће оценити да ли је остварена циљана вредност.

Имајући у виду доступне податке о реализацији планираних активности, а у складу са Законом о планском систему, вредновање постигнутих циљева и сагледавање начина на који је јавна политике спроведена требало би да процени: релевантност (значај); делотворност (ефективност); ефикасност и одрживост јавне политике. Међутим, због разлога који су објашњени на почетку ове анализе, а превасходно због веома кратког времена спровођења Стратегије, само на основу двогодишњег периода реализације првог Акционог плана, током 2022-2023. године, није могуће израдити свеобухватну ex-post анализу остварености циљева и спроведености свих планираних мера у Стратегији.

Из табеле 1 је евидентно да је најмањи напредак остварен по питању Посебног циља бр. 1, док је највећи напредак остварен код Посебног циља 2. То су околности које треба имати у виду приликом израде новог Акционог плана за период 2024-2025. године.

По питању **релевантности,** може се закључити да су изазови и тешкоће који су наведени у опису стања у Стратегији за родну равноправност, у одређеној мери адекватно таргетирани кроз планиране и реализоване активности. Међутим, треба имати у виду да многе планиране активности нису реализоване, а разлози за то су различити, између осталог, недостатак људских и финансијских ресурса, неприоритетизација питања родне равноправности, неразумевање улоге појединих државних органа у реализацији активности и слично. Поред тога, треба имати у виду да још увек нису доступни сви подаци о спровођењу Акционог плана у 2023. години, а може се очекивати да су одређене активности започете или завршене (о чему ће ресорно Министарство имати више сазнања након редовног периода извештавања и родне анализе у јануару 2024. године).

У односу на **делотворност (ефективност)** спроведене јавне политике треба одговорити на питања да ли постављене мере и активности доприносе постизању циљева јавне политике и да ли је могуће мерити промене. Иако је још увек рано за адекватну процену делотворности овог Акционог плана, може се указати да је мерење промене отежано, посебно у вези са појединим показатељима општег и посебних циљева, као и показатеља мера. На пример, вредности показатеља постављене су у односу на референтна и релевантна истраживања која су периодичног карактера, па није могуће на годишњем нивоу пратити напредак. Такав је случај са „Индексом родне равноправности“, који се објављује сваке три године, као и са истраживањем „Жене и мушкарци у Србији“ и другим истраживањима Републичког завода за статистику која су периодичног карактера.

Посебан изазов представља околност да за многе показатеље нису утврђене почетне вредности и/или циљне вредности.

Поред тога, број показатеља код неких мера је превелики, на пример, код мере 3.2. је постављено 9 показатеља, а планирано је 12 активности.

Такође, нелогично је да има одређених мера за које има више показатеља него активности, какав је нпр. случај са мером 2.2. или са мером 4.2. која има пет показатеља и само једну активност.

И на крају, треба напоменути да одређене активности које су планиране не кореспондирају са постављеним показатељима, односно, да реализација активности није у вези са показатељима. Све ово представља изазове на које би требало наћи боља решења и исправити недостатке у следећем акционом плану.

Када је у питању **ефикасност** у спровођењу јавне политике, потребно је мерити однос постигнутих резултата и уложених ресурса, као и економичности у трошењу ресурса за постизање резултата јавне политике. Ефикасност Акционог плана за 2022. и 2023. Годину је веома тешко утврдити. Наиме у Акционом плану је наведено да су за 2022. годину обезбеђена средства у укупном износу од 64.972.000,00 динара, а у 2023. години је планиран износ од 32.380.000,00 динара, у складу са билансним могућностима буџета Републике Србије. Укупно за цео период важења акционог плана– 97.352.000,00 динара.

Према достављеним подацима у 2022. години утрошено је 18.500.000,00 динара, што чини само 28,5% утрошених средства из буџета за реализацију активности, при чему је нејасно који су разлози за ниску реализацију средстава која су намењена спровођењу активности из овог акционог плана. Такође, у моменту израде ове анализе нису доступни сви подаци о утрошеним средствима у 2023. години. Приликом процене ефикасности, треба имати у виду комплексност Стратегије за родну равноправност, системску и дугорочну природу потребних интервенција, због чега је и планирана до 2030. године. То значи да ни ефикасно улагање у ресурсе не мора нужно да одмах доведе до делотворних и ефективних интервенција, већ ће неке интервенције моћи да се процене тек након протека одређеног времена.

И на крају имајући у виду да се **одрживост** односи на мерење дугорочних ефеката јавне политике, односно, процену утицаја Акционог плана за 2022. и 2023. годину, након истека трајања тог документа јавне политике. С обзиром на тако комплексан критеријум, а имајући у виду да трајање поменутог плана је још увек у току, није могуће мерити дугорочне ефекте истог, нити Стратегије чији је период трајања у периоду од 2021. до 2030. године.

Како је наведено у извештају о спровођењу Акционог плана за 2022. годину, ресорно Министарство је у децембру 2022. године упутило свим надлежним органима дописе у којима се тражило достављање података о реализованим активностима из Акционог плана за примену Стратегије за родну равноправност у 2022. години. Имајући у виду да носиоци активности нису благовремено доставили своје прилоге, ресорно Министарство упутило је ургенције током јануара, априла и јуна 2023. године, због чега се каснило са израдом и објављивањем извештаја о спровођењу Акционог плана за 2022. годину. На крају је осам носилаца активности доставило прилоге, а Министарство здравља то није учинило, ни после више ургенција.

Средства за реализацију активности предвиђених Акционим планом у 2022. години обезбеђена су у укупном износу од 64.972.000,00 динара. Према достављеним подацима утрошено је 18.500.000,00 динара, што чини само 28,5% утрошених средства из буџета за реализацију активности у 2022. години. Нејасно је зашто је оволико ниска реализација средстава која су намењена спровођењу активности из овог Акционог плана у 2022. години, а током разговора са члановима и чланицама Радне групе за израду Акционог плана за 2024. и 2025. годину, као једна од тешкоћа у овом смислу, наведено је да Министарство финансија не даје одобрења за трошење средстава, чак ни у случајевима када је новац за планиране активности већ обезбеђен у буџету одређеног државног органа.

У Акционом плану за 2022. и 2023. годину наведено је да ће се за 2023. годину планирати средства у износу од 32.380.000,00 динара, у складу са билансним могућностима Републике Србије, односно укупан износ за цео период важења овог акционог плана је 97.352.000,00 динара. Међутим, како још увек није завршена 2023. година и нису доступни комплетни извештаји носилаца мера и активности, не може се поуздано утврдити који је тачан проценат реализованих средстава у 2023. години. Након достављања свих извештаја надлежних органа ресорно Министарство ће у 2024. години бити у могућности да изради потпунију анализу у вези са ефектима тршења буџетских и донаторских средстава.

Треба указати и да је за поједине активности из Акционог плана за 2022-2023. годину планирано финансирање из донаторских средстава. То значи да је реализација активности била условљена расположивим донаторским средствима, какав је случај са мерама 1.3. и 4.3. које се у потпуности финансирају из донаторских средстава, али подаци достављени од стране координационог тела за родну равноправност и других тела и органа нису садржали номиналне износе утрошених донаторских средстава за спровођење поменутих мера.

За 2022. годину планирано је 55 активности. Од тога је реализовано 24 (44%), у току је реализација 10 активности (18%), није започето са реализацијом пет активности (14%), а за 13 активности нису достављени подаци (24%). За 2023. годину планирано је 52 активности, а према доступним подацима реализовано је у 2023. години 21 активност (40,38%), реализација две активности је у току (3,85%), 26 aктивности није реализовано (50%), а за три активности нису достављени подаци (5,77%). Имајући у виду да годишњи извештаји о реализацији активности за 2023. години од стране свих носилаца и партнера још увек није доступни, не може се у децембру 2023. године са сигурношћу закључити колико је активности укупно реализовано и са којим финансијским средствима, те ће се овај део анализе урадити у јануару 2024. године, када наведени подаци буду доступни.

У овој ex-post анализи назначене су активности за које постоје сазнања о статусу реализације, која су добијена у фокус групама непосредно од чланова и чланица Радне групе за израду Акционог плана за 2024. и 2025. годину или од надлежних органа који су као носиоци активности у 2023. Години, а пре предвиђеног рока за извештавање, у упитницима доставили своје извештаје. Међутим, неопходно је указати на то да је за обе године планиран велики број активности, од којих су неке континуираног карактера, а за неке је потребно створити предуслове, док реализација појединих активности зависи од међусобне сарадње различитих актера, те је у њихову реализацију у наредном периоду потребно да се активније укљући Координационо тело за родну равноправност Владе.

На основу извештаја и навода чланова и чланица Радне групе запажа се недостатак сарадње међу институцијама и партнерским организацијама које су одговорне за реализацију активности. Наиме, спровођењу појединих мера и активности се не приступа на начин да институција одговорна за реализацију мере или орган који спроводи активност окупља и координира све партнере у спровођењу активности ради планирања и реализације истих. Ово је уједно и простор за унапређење рада у процесу реализације активности у оквиру наредног акционог плана.

У извештају о реализацији Акционог плана за 2022. годину, наведени су разлози за одступања у реализацији појединих активности у односу на планиране рокове, а који се углавном односе на: недостатак људских и финансијских капацитета, низак ниво приоритизације активности, недовољно прецизно одређен систем носилаца и партнера у реализацији активности и њихову неусклађеност са Законом о министарствима итд. Такође, у погледу квалитета прикупљених података, поред недовољног познавања планског система код већине државних органа, указано је и на недовољно прецизно одређене показатеље учинка, почетних и циљаних вредности, као и извора верификације.

Испуњење мера које се односе на унапређење родно одговорних ресорних јавних политика зависе од активности свих ресора и укључивања родне равноправности у мере и активности планиране у јавним политикама. Доследније усклађивање других стратегијских докумената са овом Стратегијом и наредним акционим планом би омогућило боље планирање и већу ефективност и ове јавне политике у области родне равноправности.

Што се тиче примера добре праксе, Министарство правде је известило да је успоставило Оперативни тим који је задужен за питања родне равноправности, Министарство одбране Канцеларију за родну равноправност, Министарство за заштиту животне средине је образовало Групу за унапређење родне равноправности и јачање улоге осетљивих друштвених група у систему заштите животне средине, а Министарство пољопривреде, шумарства и водопривреде је формирало Радну групу за родно одговорно буџетирање, са циљем унапређења родне равноправности у области пољопривреде и руралног развоја.

* 1. **ЕX-ANTE АНАЛИЗА**
     1. **Рационализација и оптимизација активности у наредном Акционом плану**

На основу сазнања проистеклих из претходне анализе и на основу рада у фокус групама, произилази сазнање да је велики број мера и активности и лоша приоритизација истих проузрковали низак ниво реализације активности у 2022. и у 2023. години и недовољно ефикасно коришћење планираних буџетских и донаторских средстава. Стога, у Акционом плану за 2024. и 2025. годину треба извршити рационализацију и оптимизацију планираних активности, односно значајно смањити број активности и свести их на реалан оптимум у односу на рсположиве кадровске и финансијске ресурсе носилаца активности и партнера.

Дакле, у наредном периоду потребно је планирати мере и активности које се садржајно не преклапају, које имају јасно одређеног носиоца и партнере (у складу са Законом о министарствима и другим прописима) и јасно опредељена финансијска средства из буџета или из донаторских средстава, као и остале потребне ресурсе. Таква је поука садржана на основу сагледавања резултата реализације мера и активности из Акционог плана за 2022. и 2023. годину, које нема потребе понављати и у ex ante анализи, већ их само треба уважити и применити приликом израде новог Акционог плана за 2024. и 2025. годину. Том приликом, треба допунити резлтате анализе на основу потпунијег извештавања носиоца и партнера о реализацији мера и активности у 2023. години, у регуларном року за извештавање до краја јануара 2024. године.

**1.2.2. Финасирање активности у наредном Акционом плану**

У Стратегији за родну равноправност за период од 2021. до 2030. године, наведено је да, иако су у протеклом периоду остварени позитивни помаци на унапређењу родне равноправности, започете процесе треба интензивирати, интегрисањем родне перспективе у све јавне политике и буџет. Тим поводом, Државно ревизорска институција је у свом *Извештају о ревизији сврсходности половања Успостављање родно одговорног буџетирања у Републици Србији*[[6]](#footnote-7) изнела следеће налазе, који се морају узети у обзир приликом израде Акционог плана за 2024. и 2025. годину: „Нема адекватних знања и процедура за препознавање родног јаза у оквиру надлежности буџетског корисника, односно родно одговорног планирања, које се рефлектује код израде приоритетних области финансирања (ПОФ-а) и касније буџета.

Да би се увођењу родно одговорног буџетирања (РОБ-а) пружила адекватна подршка, потребно је да се РОБ интегрише у све фазе буџетског процеса, што укључује и припрему приоритетних области финансирања. Додатно, неопходно је даље унапредити информациони систем на националном нивоу како би се олакшала и убрзала консолидација РОБ-а у предлозима буџета, усвојеном буџету и у извештајима о учинку.

На нивоу Аутономне Покрајине Војводине информациони систем је унапређен. Подаци о примени на локалном нивоу су непотпуни и закључује се да се на локалном нивоу знатно касније кренуло са применом. Стога је један број ЈЛС започео примену РОБ-а, али значајан број ЈЛС још не примењује РОБ. Такође, ЈЛС немају довољно изграђене капацитете за родно одговорно планирање и буџетирање.

Након спроведене ревизије, Државно ревизорска инстуција је закључила следеће:

**ЗАКЉУЧАК 1:** У Републици Србији није у потпуности успостављен ефикасан оквир за увођење родне перспективе у буџетски процес.

Налаз 1.1 Нису створени механизми за имплементацију Стратегије родне равноправности. Реализоване су 24 активности (44%), од укупног броја активности предвиђених Акционим планом за спровођење Стратегије у 2022. години. Активности буџетиране у оквиру Акционог плана се не препознају у оквиру програмског буџета или према циљевима не припадају приказаном програму/програмској активности у буџету органа носиоца мере, односно активности.

**ЗАКЉУЧАК 2:** Принцип родне равноправности није на довољно ефикасан начин имплементиран у буџетски процес.

Налаз 2.1 Корисници буџетских средстава који су укључени у процес родно одговорног буџетирања поставили су неколико експлицитно повезаних родно одговорних циљева и индикатора. Анализом постављених родно одговорних циљева и индикатора код корисника буџета утврђено је да: један део родно одговорних циљева и индикатора представља делокруг буџетског корисника; један део родно одговорних циљева и индикатора представља израду родне анализе; један део родно одговорних циљева и индикатора представља укључивање родне перспективе у циљеве и показатеље у оквиру програмске структуре.

Државна ревизорска институција, након спроведене ревизије, дала је веома корисне препоруке, од којих се мора поћи приликом израде следећег Акционог плана за 2024. и 2025. годину, и то: **Министарству финансија** да:

1. Упутством за израду програмског буџета уреди за које програмске активности/пројекте није потребно дефинисати родно одговорне циљеве и индикаторе (Налаз 2.1 – Приоритет 21 );

2. Планом поступног увођења родно одговорног буџетирања и Упутством за увођење родно одговорног буџетирања ближе дефинишу појам ресорне, односно секторске родне анализе (Налаз 2.1 – Приоритет 2);

3. Дефинишу сарадњу са Агенцијом Уједињених нација за родну равноправност и оснаживање жена (UN Women) у области израде и објављивања извештаја о учинку родно одговорног буџетирања у Републици Србији (коришћење лога министарства, доставе података, писања коментара, оцене степена реализације и др.) (Налаз 2.1 – Приоритет 2).

**Министарству за људска и мањинска права и друштвени дијалог** дата је препорука да, приликом доношења Акционог плана, обезбеди процену финансијских средстава, потребних за реализацију сваке од мера и идентификацију извора из којих се та средства обезбеђују, програмску активност или пројекат у програмском буџету у оквиру ког се обезбеђују средства за њено финансирање или донаторски пројекат који није обухваћен програмским буџетом (Налаз 1.1 – Приоритет 32 ), што се у сарадњи са осталим носиоцима и партнерима мера и активности треба да уважи и примени прилком израде новог Акционог плана за 2024. и 2025. годину.

У Београду, 15.12.2023. године

Министарство за људска и мањинска права и друштвени дијалог

1. Извештај доступан на интернет страници Министарства за људска и мањинска права и друштвени дијалог: https://www.minljmpdd.gov.rs/doc/izvestaji/Godisnji-izvestaj-o-sprovodjenju-Akcionog-plana-rodna-ravnopravnost.pdf. [↑](#footnote-ref-2)
2. Доступно на интернет страници Министарства за људска и мањинска права и друштвени дијалог: https://www.minljmpdd.gov.rs/doc/izvestaji/Izvestaj-o-ostvarivanju-rodne-ravnopravnosti-uRSza2022.godinu.pdf [↑](#footnote-ref-3)
3. Доступно на интернет страници ресорног Министарства: https://www.minljmpdd.gov.rs/podzakonski-akti.php. [↑](#footnote-ref-4)
4. Приручник за анализу ефеката јавних политика и прописа, Београд, април 2020, доступно на: <https://rsjp.gov.rs/wp-content/uploads/Update-0921-Prirucnik-za-analizu-efekata-javnih-politika-i-propisa-FINAL-FINAL-290720-Objavljeno.pdf> [↑](#footnote-ref-5)
5. Видети опширније: Државна ревизорска институција, *Извештај о ревизији сврсходности половања Успостављање родно одговорног буџетирања у Републици Србији*, Број: 400-489/2023-04/25, Београд, 4. децембар 2023. године. Доступно на интернет страници ресорног Министарства: <https://www.minljmpdd.gov.rs/doc/izvestaji/Izvestaj-o-reviziji-svrsishodnosti-Uspostavljanje-rodno-odgovornog-budzetiranja-u-Republici-Srbiji.pdf>, стр. 2. [↑](#footnote-ref-6)
6. Видети опширније: Државна ревизорска институција, *Извештај о ревизији сврсходности половања Успостављање родно одговорног буџетирања у Републици Србији*, Број: 400-489/2023-04/25, Београд, 4. децембар 2023. године. Доступно на интернет страници ресорног Министарства: <https://www.minljmpdd.gov.rs/doc/izvestaji/Izvestaj-o-reviziji-svrsishodnosti-Uspostavljanje-rodno-odgovornog-budzetiranja-u-Republici-Srbiji.pdf>, стр. 5. [↑](#footnote-ref-7)